รัฐบาลไทย-ข่าวทำเนียบรัฐบาล-ปลัดกระทรวงคมนาคม เป็นประธานการประชุมคณะทำงาน ร่วมภาครัฐและเอกชนบูรณาการการเชื่อมโยงทางรถไฟระหว่างไทย ลาว จีน
วันอังคารที่ 5 เมษายน 2565
ปลัดกระทรวงคมนาคม เป็นประธานการประชุมคณะทํางาน ร่วมภาครัฐและเอกชนบูรณาการการเชื่อมโยงทางรถไฟระหว่างไทย ลาว จีน
...
ในวันที่ 5 เมษายน 2565 นายชยธรรม์ พรหมศร ปลัดกระทรวงคมนาคมเป็นประธานคณะทํางาน
ร่วมภาครัฐและเอกชนในการบูรณาการการเชื่อมโยงทางรถไฟระหว่างไทย ลาว และจีน
ตามที่ พลเอก ประยุทธ์ จันทร์โอชา นายกรัฐมนตรี ได้ตระหนักถึงความสําคัญการเชื่อมโยงโครงข่ายทางรถไฟ ไทย ลาว และจีน เพื่อรองรับการเดินทางและขนส่งระหว่างประเทศ และเป็นส่วนสําคัญของการพัฒนา ในระดับอนุภูมิภาค และภูมิภาคที่ยั่งยืน เพื่อสร้างโอกาสให้ประเทศไทยในการส่งเสริมการขยายตัว ด้านอุตสาหกรรม การเกษตร การค้า การลงทุนและบริการ และเพิ่มขีดความสามารถและโอกาสการแข่งขันในเวทีการค้าโลกจึงได้มอบหมาย นายอนุทิน ชาญวีรกูล รองนายกรัฐมนตรีในฐานะประธานคณะกรรมการบูรณาการการเชื่อมโยงทางรถไฟระหว่างไทย ลาว และจีน พิจารณาการบูรณาการการเชื่อมโยงโครงข่ายทางรถไฟระหว่างสามประเทศ ส่งเสริมให้เกิดการขนส่งสินค้าให้สะดวกยิ่งขึ้น พร้อมนี้เพื่อให้เกิดการบูรณาการอย่างรอบด้าน และภาครัฐได้รับทราบความต้องการของภาคเอกชนและเกิดประโยชน์สูงสุดต่อประเทศจึงได้แต่งตั้งคณะทํางานร่วมภาครัฐและเอกชนในการบูรณาการการเชื่อมโยงทางรถไฟระหว่างไทย ลาว และจีน ซึ่งได้มีการประชุมครั้งที่ 1/2565 ในวันนี้
โดย ปลัดกระทรวงคมนาคม ในฐานะประธานคณะทํางาน ได้กล่าวขอบคุณผู้แทนหน่วยงานทั้งภาครัฐ และภาคเอกชนที่มาร่วมหารือในวันนี้ เพื่อหาแนวทางการบูรณาการการเชื่อมโยงระหว่างไทย - ลาว - จีน ที่นําไปสู่การพัฒนายกระดับศักยภาพการแข่งขันของประเทศ ทั้งในระยะสั้นภายในปีนี้ และระยะยาวภายหลังจากที่มีการเชื่อมโยงโครงสร้างพื้นฐาน ร่วมกันระหว่างสามประเทศ ที่จะสร้างโอกาสให้ประเทศไทยส่งเสริมการขยายตัว ด้านอุตสาหกรรม การเกษตร การค้า การลงทุนและบริการ และโอกาสในการแข่งขันในเวทีการค้าโลก
โดยมี ผู้แทนจากหน่วยงานที่เกี่ยวข้อง ได้แก่ กระทรวงการคลัง กระทรวงการต่างประเทศ กระทรวงเกษตรและสหกรณ์ กระทรวงพาณิชย์ กระทรวงอุตสาหกรรมสภาพัฒนาการเศรษฐกิจและสังคมแห่งชาติ พร้อมด้วยหน่วยงานภาคเอกชน อาทิ หอการค้าแห่งประเทศไทย สภาอุตสาหกรรม และสมาคมผู้ประกอบการด้านการขนส่ง ฯลฯ ได้รับทราบในประเด็นความคืบหน้า
การดําเนินการ ดังนี้
1. การก่อสร้างสะพานข้ามแม่น้ําโขงแห่งใหม่
กระทรวงคมนาคมได้มอบหมายให้ กรมทางหลวง (ทล.) พิจารณาขอรับจัดสรรงบประมาณรายจ่าย(งบกลาง) เพื่อออกแบบสะพานแห่งใหม่ และได้เตรียมร่างขอบเขตของงานจ้างที่ปรึกษาออกแบบโครงการฯ ไว้แล้ว และในการประชุมคณะทํางานร่วมไตรภาคี ด้านรถไฟระหว่างไทย - ลาว - จีน ครั้งที่ 1/2565 เมื่อวันที่ 10 มีนาคม 2565 ทั้งสามฝ่ายได้หารือเกี่ยวกับการศึกษาและออกแบบรายละเอียดสะพานมิตรภาพแห่งใหม่ โดยฝ่ายลาวเห็นว่าควรพิจารณาเฉพาะสะพานรถไฟตามข้อตกลงเดิมในลําดับแรก ในส่วนของสะพานถนนจะได้นําเสนอรัฐบาลพิจารณาต่อไป
2. สถานการณ์การขนส่งทุเรียนในปัจจุบัน
ผลผลิตทุเรียนของประเทศไทยมีแนวโน้มเพิ่มสูงขึ้นอย่างต่อเนื่องทุกปี โดยในปี 2564
มีปริมาณการส่งออกทุเรียน เพิ่มขึ้นร้อยละ 42 และมีมูลค่าการส่งออกทุเรียน เพิ่มขึ้นร้อยละ 64
เมื่อเปรียบเทียบกับปี 2563 โดยเฉพาะทุเรียนสดมีปริมาณการส่งออกมากที่สุด ซึ่งสํานักงานเศรษฐกิจการเกษตรได้คาดการณ์แนวโน้มผลผลิตทุเรียนของประเทศไทยในปี 2565 ว่าจะมีทุเรียนรวมทั้งประเทศประมาณ 1,483,041 ตัน ดังนั้น เพื่อให้เกิดการระบายผลผลิตทางการเกษตร และลดการล้นตลาดของผลไม้การรถไฟแห่งประเทศไทยได้จัดทําแนวทางการบูรณาการเชื่อมต่อรถไฟไทย - ลาว - จีน เพื่อเชื่อมต่ออย่าง ไร้รอยต่อในการขนส่งสินค้าข้ามแดนผ่านทางรถไฟช่วงหนองคาย - ท่านาแล้ง โดยการบริหารจัดการการใช้ทางรถไฟและการใช้สะพานให้มีความเหมาะสม โดยเพิ่มความถี่การเดินรถไฟจากเดิม ขาไป 4 เที่ยว ขากลับ 4 เที่ยว และขนส่งสินค้าขบวนละ 12 แคร่ เป็น ขาไป 7 เที่ยว ขากลับ 7 เที่ยว และขนส่งสินค้าขบวนละ 25 แคร่
3. การนําเสนอประสบการณ์การขนส่งสินค้าผ่านเส้นทางรถไฟลาว - จีน โดยบริษัท เก้าเจริญทรานสปอร์ต จํากัดที่ประชุมได้เชิญบริษัท เก้าเจริญทรานสปอร์ต จํากัด ผู้ประกอบการด้านโลจิสติกส์ นําเสนอประสบการณ์การขนส่งสินค้าผ่านรถไฟไทย - ลาว - จีน โดยขนส่งสินค้าเกษตรปริมาณ 60 ตัน (ทุเรียน 40 ตัน และมะพร้าว 20 ตัน) ทางรถไฟ เมื่อวันที่ 26 มีนาคม 2565 ซึ่งถือเป็นขบวนแรกของประเทศไทยที่ขนส่งสินค้าประเภทผลไม้ไปประเทศจีน โดยผู้แทนบริษัท เก้าเจริญทรานสปอร์ต จํากัด ได้ยืนยันว่า แผนการบริหารจัดการสะพานของกระทรวงคมนาคมเพียงพอต่อปริมาณความต้องการในการขนส่งของประเทศ พร้อมนี้ได้กล่าวชื่นชมหน่วยงานภาครัฐของไทย อาทิ กรมการขนส่งทางราง การรถไฟแห่งประเทศไทย กรมทางหลวง กรมศุลกากร และหน่วยงานที่เกี่ยวข้องที่ได้เตรียมความพร้อมของฝ่ายไทยในการเชื่อมโยงทางรถไฟไทย - ลาว - จีน ช่วยสนับสนุนส่งเสริม และช่วยเหลือภาคเอกชนได้เป็นอย่างดี เนื่องจากการขนส่งผ่านระบบรางจะช่วยเรื่องการลดต้นทุนค่าขนส่ง และใช้เวลาเร็วกว่าขนส่งทางถนน และทางเรือ อีกทั้งช่วยลดการแพร่ระบาด COVID-19 และลดมลพิษและอุบัติเหตุทางถนนด้วย
4. แนวทางการขนส่งสินค้าผ่านเส้นทางรถไฟไทย - ลาว - จีนผู้แทนกระทรวงการต่างประเทศ กระทรวงเกษตรและสหกรณ์ กระทรวงพาณิชย์ กระทรวงอุตสาหกรรม กรมทางหลวง และการรถไฟแห่งประเทศไทย ได้รายงานความคืบหน้าการดําเนินการบูรณาการการเชื่อมโยงทางรถไฟระหว่างไทย ลาว และจีน ต่อที่ประชุม
ประธานคณะทํางาน ได้มอบหมายหน่วยงานที่เกี่ยวข้องจัดทําข้อมูลแผนปฏิบัติการเพื่อสร้างความสมดุลระหว่างปริมาณความต้องการ และปริมาณความจุที่มีอยู่ในปัจจุบัน ตามแผนงานระยะเร่งด่วน และระยะยาว รวมถึงพิจารณาอัตราค่าขนส่ง และต้นทุนด้านเวลา เพื่อหารือแนวทางการปฏิบัติที่จะส่งเสริมให้ระบบรางเป็นทางเลือกหลักในการขนส่งระหว่างไทย ลาว และจีน เพื่อเกิดประโยชน์สูงสุดต่อไป